CELEX: 32010L0027
Language: lt
Date: 1271980800000
Title: 2010 m. balandžio 23 d. Komisijos direktyva 2010/27/ES, kuria iš dalies keičiama Tarybos direktyva 91/414/EEB įtraukiant veikliąją medžiagą triflumizolą (Tekstas svarbus EEE)

24.4.2010   
            
            
               LT
            
            
               Europos Sąjungos oficialusis leidinys
            
            
               L 104/54
            
         KOMISIJOS DIREKTYVA 2010/27/ES
   2010 m. balandžio 23 d.
   kuria iš dalies keičiama Tarybos direktyva 91/414/EEB įtraukiant veikliąją medžiagą triflumizolą
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 1 dalį,
   kadangi:
   
               (1)
            
            
               Komisijos reglamentuose (EB) Nr. 451/2000 (2) ir (EB) Nr. 1490/2002 (3) nustatytos išsamios Direktyvos 91/414/EEB 8 straipsnio 2 dalyje nurodytos darbo programos trečiojo etapo įgyvendinimo taisyklės ir nustatytas veikliųjų medžiagų, kurias reikia įvertinti, kad būtų galima jas įtraukti į Direktyvos 91/414/EEB I priedą, sąrašas. Tame sąraše yra triflumizolas. Komisijos sprendimu 2008/748/EB (4) nuspręsta triflumizolo neįtraukti į Direktyvos 91/414/EEB I priedą.
            
         
               (2)
            
            
               Pirminis pranešėjas, vadovaudamasis Direktyvos 91/414/EEB 6 straipsnio 2 dalimi, pateikė naują paraišką prašydamas taikyti skubos tvarką, nustatytą 2008 m. sausio 17 d. Komisijos reglamento (EB) Nr. 33/2008, nustatančio išsamias Tarybos direktyvos 91/414/EEB nuostatų taikymo taisykles, susijusias su veikliųjų medžiagų, įtrauktų į šios direktyvos 8 straipsnio 2 dalyje nurodytą darbų programą, bet neįtrauktų į jos I priedą, vertinimo įprasta ir skubos tvarka (5), 14–19 straipsniuose.
            
         
               (3)
            
            
               Paraiška pateikta Nyderlandams, kurie Reglamentu (EB) Nr. 451/2000 paskirti ataskaitą rengiančia valstybe nare. Nustatytų skubos tvarkos terminų buvo laikytasi. Veikliosios medžiagos specifikacija ir nurodytos paskirtys yra tokios pat, kaip ir Sprendime 2008/748/EB. Paraiška atitinka ir kitus Reglamento (EB) Nr. 33/2008 15 straipsnyje nustatytus turinio ir tvarkos reikalavimus.
            
         
               (4)
            
            
               Nyderlandai įvertino pranešėjo pateiktą naują informaciją bei duomenis ir 2009 m. kovo 6 d. parengė papildomą ataskaitą.
            
         
               (5)
            
            
               Valstybės narės ir EMST kartu apsvarstė papildomą ataskaitą ir 2009 m. gruodžio 14 d. ją pateikė Komisijai kaip EMST išvadas dėl triflumizolo (6). Šią ataskaitą valstybės narės ir Komisija apsvarstė Maisto grandinės ir gyvūnų sveikatos nuolatiniame komitete ir 2010 m. kovo 12 d. pateikė kaip Komisijos triflumizolo peržiūros ataskaitą.
            
         
               (6)
            
            
               Naujame valstybės narės ataskaitos rengėjos vertinime ir EMST išvadoje daugiausia dėmesio skirta susirūpinimą kėlusiems faktams, dėl kurių medžiaga nebuvo įtraukta į sąrašą. Šie susirūpinimą kėlę faktai – nepriimtinas rizikos operatoriams ir darbuotojams vertinimas.
            
         
               (7)
            
            
               Pranešėjo pateikti nauji duomenys rodo, kad poveikį operatoriams ir darbuotojams galima laikyti priimtinu, su sąlyga, kad bus dėvimos papildomos apsaugos priemonės.
            
         
               (8)
            
            
               Įvairiais tyrimais nustatyta, kad augalų apsaugos produktai, kurių sudėtyje yra triflumizolo, gali būti laikomi iš esmės atitinkančiais Direktyvos 91/414/EEB 5 straipsnio 1 dalies a ir b punktų reikalavimus, visų pirma toms naudojimo paskirtims, kurios buvo išnagrinėtos ir išsamiai aprašytos Komisijos peržiūros ataskaitoje. Todėl tikslinga triflumizolą įtraukti į I priedą, siekiant užtikrinti, kad augalų apsaugos produktai, kurių sudėtyje yra šios veikliosios medžiagos, visose valstybėse narėse galėtų būti registruojami vadovaujantis tos direktyvos nuostatomis.
            
         
               (9)
            
            
               Todėl tikslinga Direktyvą 91/414/EEB atitinkamai iš dalies pakeisti.
            
         
               (10)
            
            
               Šioje direktyvoje nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠIĄ DIREKTYVĄ:
   1 straipsnis
   Direktyvos 91/414/EEB I priedas iš dalies keičiamas pagal šios direktyvos priedą.
   2 straipsnis
   Valstybės narės priima įstatymus ir kitus teisės aktus, kurie įsigalioja ne vėliau kaip 2010 m. lapkričio 30 d. ir kuriais įgyvendinama ši direktyva. Jos nedelsdamos pateikia Komisijai tų nuostatų tekstus bei tų nuostatų ir šios direktyvos atitikties lentelę.
   Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   3 straipsnis
   Ši direktyva įsigalioja 2010 m. liepos 1 d.
   4 straipsnis
   Ši direktyva skirta valstybėms narėms.
   
      Priimta Briuselyje 2010 m. balandžio 23 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 230, 1991 8 19, p. 1.
   
      (2)  OL L 55, 2000 2 29, p. 25.
   
      (3)  OL L 224, 2002 8 21, p. 23.
   
      (4)  OL L 252, 2008 9 20, p. 37.
   
      (5)  OL L 15, 2008 1 18, p. 5.
   
      (6)  Europos maisto saugos tarnyba; „Veikliosios medžiagos pesticido triflumizolo keliamos rizikos vertinimo bendros peržiūros išvada“. EMST leidinys (2009 m.); 7(12):1415. [49 pp.]. doi:10.2903/j.efsa.2009.1415. Galima rasti adresu www.efsa.europa.eu
   
      PRIEDAS
      Direktyvos 91/414/EEB I priedo lentelės pabaigoje įrašoma:
      
         
                     Nr.
                  
                  
                     Įprastas pavadinimas, identifikavimo numeriai
                  
                  
                     IUPAC pavadinimas
                  
                  
                     Grynumas (1)
                     
                  
                  
                     Įsigalioja
                  
                  
                     Įrašymo termino pabaiga
                  
                  
                     Konkrečios nuostatos
                  
               
                     „311
                  
                  
                     Triflumizolas
                     CAS Nr. 99387-89-0
                     CIPAC Nr. 730
                  
                  
                     
                        (E)-4-chloro-α,α,α-trifluoro-N-(1-imidazol-1-yl-2-propoksietiliden)-o-toluidinas
                     
                  
                  
                     ≥ 980 g/kg
                     Priemaišos:
                     Toluenas: ne daugiau kaip 1 g/kg
                  
                  
                     2010 m. liepos 1 d.
                  
                  
                     2020 m. birželio 30 d.
                  
                  
                     A   DALIS
                     Galima leisti naudoti tik kaip fungicidą šiltnamiuose ant dirbtinių substratų.
                     B   DALIS
                     Įgyvendinant VI priede nustatytus vienodus principus, atsižvelgiama į triflumizolo peržiūros ataskaitos, priimtos Maisto grandinės ir gyvūnų sveikatos nuolatiniame komitete 2010 m. kovo 12 d., išvadas, ypač į jos I ir II priedėlius.
                     Atlikdamos šį bendrą vertinimą, valstybės narės turi ypatingą dėmesį skirti:
                     
                                 —
                              
                              
                                 su medžiaga dirbančių operatorių ir darbuotojų saugai: naudojimo sąlygose turi būti nurodyta naudoti tinkamas asmens saugos priemones;
                              
                           
                                 —
                              
                              
                                 galimam poveikiui vandens organizmams ir užtikrinti, kad registracijos sąlygose prireikus būtų nustatytos rizikos mažinimo priemonės.“
                              
                           
               
      
         (1)  Išsamesnė informacija apie veikliosios medžiagos tapatumą ir specifikaciją pateikta peržiūros ataskaitoje.